text: Se billederne: Beredskabet afskærmer olieudslip
  07 september 2017 kl. 12.12
  Flydespærringer har inddæmmet den olie, der onsdag eftermiddag slap ud i Aabenraa Havn og Fjord.
  Det er lykkedes redningsberedskabet at inddæmme olieudslippet på havnen i Aabenraa ved hjælp af en flydespærring.
  Det skriver Syd- og Sønderjyllands Politi i en pressemeddelelse.
  Olien stammer fra en lækage fra en olietank på Aabenraa Havn. Indsatsleder Torben Groos vurderer, der er sluppet cirka 10 tons olie ud i havnen.
  - Da jeg får at vide, det er en større forurening, og da vi har erfaring for det kan være meget, ja så tilkalder temmelig mange enheder til at starte med, da vi kommer her ned konstaterer vi, det er dieselolie, siger Torben Gross til TV SYD.
  Indsatsleder Torben Groos vurderer, der er sluppet mellem 10 og 20 tons olie ud i havnen.
  Fugle skal skydes i området
  Politiet advarer beboere om, at der kan forekomme skud. Det skyldes, at der er fugle, som er blevet ramt af olien.
  Der kan forekomme skud i det kystnære område ud til Aabenraa Fjord. Naturstyrelsen afliver fugle, der er skadet af dieselolie, skriver poltiet på twitter.
  Udslippet kan betyde, at der i løbet af de kommende dage vil være fugle, som vil være skadet af dieselolie. Og myndighederne opfordrer i disse tilfælde borgerne, der opdager skadede fugle, til at kontakte Naturstyrelsen i Sønderjylland, telefon 72 54 30 00.
  OPDATERET
  Fredag får Aabenraa hjælp fra Forsvarets Operationscenter. Forsvaret sender to miljøskibe afsted. 
  Det oplyser vagtholdsleder Steffen Lund.
  - Ethvert udslip, der kun er i havneområdet, klares som udgangspunkt af det lokale beredskab, men når det slipper ud af havneområdet, har Forsvaret en aktie i det.
  - Derfor sender vi vores miljøskibe derned, så vi kan se, hvor stort udslippet er, siger han.
  